Title: ระเบียบองค์การบริหารส่วนตำบลเชิงทะเล ว่าด้วยการรักษาความเป็นระเบียบเรียบร้อยและความปลอดภัย ในการให้บริการประชาชน เข้าตรวจดูข้อมูลข่าวสาร พ.ศ. 2551

ระเบียบองค์การบริหารส่วนตำบลเชิงทะเล

ระเบียบองค์การบริหารส่วนตำบลเชิงทะเล
ว่าด้วยการรักษาความเป็นระเบียบเรียบร้อยและความปลอดภัย
ในการให้บริการประชาชน
เข้าตรวจดูข้อมูลข่าวสาร พ.ศ. ๒๕๕๑

อาศัยอำนาจตามความในมาตรา ๙
แห่งพระราชบัญญัติข้อมูลข่าวสารของราชการ พ.ศ. ๒๕๔๐ ข้อ ๔ ของประกาศคณะกรรมการข้อมูลข่าวสารของราชการ
เรื่อง หลักเกณฑ์
และวิธีการเกี่ยวกับการจัดให้มีข้อมูลข่าวสารของราชการไว้ให้ประชาชนเข้าตรวจดู
ลงวันที่ ๒๔ กุมภาพันธ์ ๒๕๔๑ องค์การบริหารส่วนตำบลเชิงทะเลจึงวางระเบียบไว้ ดังต่อไปนี้

ข้อ ๑  ระเบียบนี้เรียกว่า ระเบียบองค์การบริหารส่วนตำบลเชิงทะเลว่าด้วยการรักษาความเป็นระเบียบเรียบร้อยและความปลอดภัยในการให้ประชาชนเข้าตรวจดูข้อมูลข่าวสาร
พ.ศ. ๒๕๕๑

ข้อ ๒[๑]
 ระเบียบนี้ให้ใช้บังคับตั้งแต่วันถัดจากวันที่ประกาศในราชกิจจานุเบกษาเป็นต้นไป

ข้อ ๓  ให้นายกองค์การบริหารส่วนตำบลเชิงทะเลรักษาการตามระเบียบนี้
และให้มีอำนาจออกประกาศหรือคำสั่ง เพื่อประโยชน์ในการปฏิบัติตามระเบียบนี้

ข้อ ๔  ให้ประชาชนเข้าตรวจดู ศึกษา ค้นคว้า
ข้อมูลข่าวสารของราชการได้ ณ ศูนย์ข้อมูลข่าวสารขององค์การบริหารส่วนตำบลเชิงทะเล
ตั้งอยู่ที่ องค์การบริหารส่วนตำบลเชิงทะเล ชั้นสอง เลขที่ ๒๔๗ ถนนศรีสุนทร
ตำบลเชิงทะเล อำเภอถลาง จังหวัดภูเก็ต หมายเลขโทรศัพท์ ๐๗๖ - ๒๗๑๐๙๖ - ๗ โทรสาร
๐๗๖ - ๒๗๑๐๙๖ ต่อ ๒๐๕ ในวันและเวลาราชการ

ข้อ ๕  ผู้ขอเข้าตรวจดูข้อมูลข่าวสาร
หรือรับบริการอื่น ในศูนย์ข้อมูลข่าวสารขององค์การบริหารส่วนตำบลเชิงทะเล
ต้องแต่งกายสุภาพหรือตามปกตินิยมของท้องถิ่น

ข้อ ๖  ห้ามนำอาวุธเข้าไปในศูนย์ข้อมูลข่าวสาร ฯ

ข้อ ๗  ห้ามนำอาหารหรือเครื่องดื่มมึนเมาเข้าไปรับประทานหรือดื่มในศูนย์ข้อมูลข่าวสาร
ฯ

ข้อ ๘  ห้ามนำสัตว์เลี้ยงทุกชนิดเข้าไปในศูนย์ข้อมูลข่าวสาร
ฯ

ข้อ ๙  ขณะใช้บริการต้องไม่ส่งเสียงดังจนเป็นการรบกวนผู้อื่น
และต้องรักษาความสงบและความเป็นระเบียบเรียบร้อยอยู่เสมอ

ข้อ ๑๐  ผู้ใช้บริการ ผู้ขอเข้าตรวจดูเอกสาร ศึกษา
ค้นคว้า ต้องลงชื่อในสมุดทะเบียนผู้เข้าใช้บริการของศูนย์ข้อมูลข่าวสาร ฯ
ทุกครั้งที่ใช้บริการ

ข้อ ๑๑  การตรวจ ศึกษา ค้นคว้าข้อมูลข่าวสารใด
พึงใช้ความระมัดระวังและรักษาข้อมูลข่าวสารนั้นเยี่ยงวิญญูชนพึงกระทำ

ข้อ ๑๒  เมื่อตรวจ ศึกษา
ค้นคว้าข้อมูลข่าวสารเสร็จแล้ว ให้นำไปคืนแก่เจ้าหน้าที่ประจำศูนย์ข้อมูลข่าวสาร ฯ

ข้อ ๑๓  ห้ามนำข้อมูลข่าวสารใด ๆ
ออกจากศูนย์ข้อมูลข่าวสาร ฯ เว้นแต่ได้รับอนุญาต

ข้อ ๑๔  ผู้ใดโดยจงใจหรือประมาทเลินเล่อ
ทำให้ข้อมูลข่าวสารใด ชำรุด เสียหาย
สูญหายผู้นั้นต้องรับผิดชอบชดใช้ค่าเสียหายตามมูลค่าของข้อมูลข่าวสารนั้น
หรืออาจถูกดำเนินคดีได้

ข้อ ๑๕  ผู้ใดไม่ปฏิบัติตามระเบียบนี้
ผู้รับผิดชอบดูแลศูนย์ข้อมูลข่าวสาร สามารถแจ้งหรือเชิญผู้นั้นให้ออกจากศูนย์ข้อมูลข่าวสาร
ฯ ด้วยวิธีการอันสมควร

ประกาศ
ณ วันที่ ๒๔ มีนาคม พ.ศ. ๒๕๕๑
มาโนช
 พันธ์ฉลาด
นายกองค์การบริหารส่วนตำบลเชิงทะเล

ปริยานุช/ผู้จัดทำ
๒๘
พฤษภาคม ๒๕๕๒

[๑]
ราชกิจจานุเบกษา เล่ม ๑๒๖/ตอนพิเศษ ๗๒ ง/หน้า ๘/๒๐ พฤษภาคม ๒๕๕๒